CELEX: 62019CN0395
Language: el
Date: 2019-05-22 00:00:00
Title: Υπόθεση C-395/19: Αίτηση προδικαστικής αποφάσεως την οποία υπέβαλε το tribunal d’instance de Nice (Γαλλία) στις 22 Μαΐου 2019 — VT, WU κατά easyJet Airline Co. Ltd

22.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 246/14
            
         
      Αίτηση προδικαστικής αποφάσεως την οποία υπέβαλε το tribunal d’instance de Nice (Γαλλία) στις 22 Μαΐου 2019 — VT, WU κατά easyJet Airline Co. Ltd
      (Υπόθεση C-395/19)
      (2019/C 246/15)
      Γλώσσα διαδικασίας: η γαλλική
      
         Αιτούν δικαστήριο
      
      Tribunal d’instance de Nice
      
         Διάδικοι στην υπόθεση της κύριας δίκης
      
      
         Ενάγοντες: VT, WU
      
         Εναγόμενη: easyJet Airline Co. Ltd
      
         Προδικαστικά ερωτήματα
      
      
                  1)
               
               
                  Σχετικά με τη δυνατότητα εφαρμογής του άρθρου 3, παράγραφος 2, στοιχείο ά, σε περίπτωση καθυστέρησης
                  
                              α)
                           
                           
                              Λαμβανομένου υπόψη ότι το προβλεπόμενο στο άρθρο 7 του κανονισμού (ΕΚ) 261/2004, της 11ης Φεβρουαρίου 2004 (1), δικαίωμα αποζημίωσης σε περίπτωση άρνησης επιβίβασης ή ματαίωσης πτήσης έχει επεκταθεί, μέσω της νομολογίας, σε περιπτώσεις καθυστερήσεως πτήσεων (ΔΕΕ, 4ο τμήμα, απόφαση της 19ης Νοεμβρίου 2009, υποθέσεις C-402/07 και C-432/07, Sturgeon), εφαρμόζεται η προϋπόθεση που θέτει το άρθρο 3, παράγραφος 2, στοιχείο ά, του κανονισμού (ΕΚ) 261/2004 της 11ης Φεβρουαρίου 2004, σε σχέση με την παρουσία του επιβάτη στον έλεγχο εισιτηρίων –η οποία τυγχάνει εφαρμογής αποκλειστικά σε περίπτωση άρνησης επιβίβασης– και στο πλαίσιο αποζημίωσης που ζητεί επιβάτης λόγω καθυστέρησης της πτήσης και όχι λόγω άρνησης επιβίβασης;
                           
                        
                              β)
                           
                           
                              Σε περίπτωση καταφατικής απάντησης στο ερώτημα 1, στοιχείο ά, έχει η προβλεπόμενη στο άρθρο 3, παράγραφος 2, στοιχείο ά, του κανονισμού (ΕΚ) 261/2004 προθεσμία των σαράντα πέντε λεπτών το αργότερο πριν από την αναγραφόμενη αναχώρηση της πτήσης, την έννοια ότι πρόκειται, στην περίπτωση αυτή, για προθεσμία το αργότερο σαράντα πέντε λεπτών πριν από τη νέα ώρα αναχώρησης της καθυστερημένης πτήσης που δημοσιεύεται στους πίνακες ανακοινώσεων του αερολιμένα ή κοινοποιείται στους επιβάτες;
                           
                        
            
                  2)
               
               
                  Σχετικά με το βάρος αποδείξεως της «παρουσίας στον έλεγχο εισιτηρίων»
                  
                               
                           
                           
                              Σε περίπτωση καταφατικής απάντησης στο ερώτημα 1, στοιχείο α', ήτοι σε περίπτωση εφαρμογής του άρθρου 3, παράγραφος 2, στοιχείο ά, του κανονισμού (ΕΚ) 261/2004 σε αποζημίωση που ζητείται από επιβάτη ο οποίος έχει υποστεί καθυστέρηση πτήσης:
                              
                                           
                                       
                                       
                                          Συνιστούν οι προϋποθέσεις που προβλέπονται στο άρθρο 3, παράγραφος 2, στοιχείο ά, του κανονισμού προαπαιτούμενα, τα οποία ο καταναλωτής πρέπει να αποδείξει ότι πληροί προκειμένου να ζητήσει την εφαρμογή του κανονισμού ή συνιστούν λόγο απαλλαγής για την αεροπορική εταιρία, ώστε να δύναται αυτή να προσκομίσει τον κατάλογο επιβατών προκειμένου να αποδείξει ότι ο καταναλωτής δεν παρουσιάσθηκε στον έλεγχο εισιτηρίων «όπως έχει ορίσει και την ώρα που έχει υποδείξει προηγουμένως εγγράφως (ενδεχομένως με ηλεκτρονικά μέσα) ο αερομεταφορέας, ο ταξιδιωτικός πράκτορας ή ο εξουσιοδοτημένος πράκτοράς του, ή, εφόσον δεν προσδιορίζεται ώρα, το αργότερο σαράντα πέντε λεπτά πριν από την αναγραφόμενη αναχώρηση της πτήσης», κατά το άρθρο 3, παράγραφος 2, στοιχείο ά, του κανονισμού (ΕΚ) 261/2004, της 11ης Φεβρουαρίου 2004, λαμβανομένων υπόψη των τεχνολογικών εξελίξεων, που καθιστούν πλέον δυνατή την ηλεκτρονική έκδοση αποϋλοποιημένων καρτών επιβίβασης, της έλλειψης αναγραφής ημερομηνίας και ώρας επί των έντυπων καρτών επιβίβασης, της επακόλουθης απουσίας οιασδήποτε υποχρέωσης φυσικής παρουσίας στη θυρίδα ελέγχου εισιτηρίων, και της κατοχής αποκλειστικά από τις αεροπορικές εταιρείες όλων των σχετικών με τον έλεγχο των επιβατών πληροφοριών έως το πέρας των διαδικασιών ελέγχου;
                                       
                                    
                        
                               
                           
                           
                              Σε περίπτωση καταφατικής απάντησης στο ερώτημα 1, στοιχείο ά, ήτοι σε περίπτωση εφαρμογής του άρθρου 3, παράγραφος 2, στοιχείο ά, του κανονισμού (ΕΚ) 261/2004 σε αποζημίωση που ζητεί επιβάτης ο οποίος έχει υποστεί καθυστέρηση πτήσης:
                              
                                           
                                       
                                       
                                          Φέρει το βάρος αποδείξεως της πραγματικής παρουσίας του επιβάτη που έχει την ιδιότητα του ενάγοντα ενώπιον δικαστηρίου, «όπως έχει ορίσει και την ώρα που έχει υποδείξει προηγουμένως εγγράφως (ενδεχομένως με ηλεκτρονικά μέσα) ο αερομεταφορέας, ο ταξιδιωτικός πράκτορας ή ο εξουσιοδοτημένος πράκτοράς του, ή, εφόσον δεν προσδιορίζεται ώρα, το αργότερο σαράντα πέντε λεπτά πριν από την αναγραφόμενη αναχώρηση της πτήσης», κατά το άρθρο 3, παράγραφος 2, στοιχείο ά, του κανονισμού (ΕΚ) 261/2004, της 11ης Φεβρουαρίου 2004, αποκλειστικά ο επιβάτης, λαμβανομένων υπόψη των τεχνολογικών εξελίξεων, που καθιστούν πλέον δυνατή την ηλεκτρονική έκδοση αποϋλοποιημένων καρτών επιβίβασης, της έλλειψης αναγραφής ημερομηνίας και ώρας επί των έντυπων καρτών επιβίβασης, της επακόλουθης απουσίας οιασδήποτε υποχρέωσης φυσικής παρουσίας στη θυρίδα ελέγχου εισιτηρίων, και της κατοχής αποκλειστικά από τις αεροπορικές εταιρείες όλων των σχετικών με τον έλεγχο των επιβατών πληροφοριών έως το πέρας των διαδικασιών ελέγχου;
                                       
                                    
                        
            
         (1)  Κανονισμός (ΕΚ) 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) 295/91 (ΕΕ 2004, L 46, σ. 1).